Kažimír, Peter, podpredseda vlády a minister financií SR (2014-07-04):
Ďakujem veľmi pekne za slovo. S pomocou Božou som sa dostal teda až na záver tohto bodu, lebo, naozaj, 24 hodín som čakal na to, aby som teda mohol tu počúvať neskonalé reči k iným závažným témam a mohol sa dostať aj k tejto veci, k tejto téme, ktorá je, samozrejme, dôležitá z podstaty nášho daňového systému a z pohľadu toho, že daň z pridanej hodnoty a príjem dane z pridanej hodnoty je kľúčovým príjmom pre štát. A nespôsobili sme to my, ale ktosi pred nami sa rozhodol v roku 2004, že daň z pridanej hodnoty je kľúčovým príjmom tohto štátu. Ďakujem za korektné príspevky. Chápem niektoré vzrušenia niektorých kolegov. Rozum sa mi pozastavuje nad niektorými sprostosťami, ktoré som tu tiež počul, a nepočul som ich z úst ľudí, ktorí sa nerozumejú ekonomike, počul som ich z úst perfídnych ksichtov tejto politiky, ktorí tu desať rokov smrdia, niektorí, a majú na svedomí toľko hrobov, že keby sa tí ľudia tu zišli, pred týmto parlamentom, tak tí ľudia by nezišli v živote po týchto schodoch dole bez toho, aby sa nemuseli hanbiť. Najprv vecne k pozmeňovákom, lebo tu sú naozaj závažné témy, ktoré sú ináč aj k veci. Martin Chren: rýchly, okamžitý výmaz z tabule hanby, to nazvime, to znamená, aby neplatiči DPH, ktorých dnes naozaj vešiame na tabuľu hanby, tak aby boli vymazaní okamžite po splnení si svojich povinností. Viete, že teraz platí 12-mesačná lehota a v tomto zákone skracujeme túto lehotu na 6 mesiacov. Dnes technicky nie sme z hľadiska toho, čo finančná správa je schopná poskytnúť a v akej situácii prebudovávania celého informačného systému sa nachádza, zabezpečiť okamžitý výmaz. Ale sľubujem, že touto témou sa budeme zaoberať a kľudne ma budete môcť konfrontovať ešte tento rok s tým, kde sme sa pohli zo šiestich mesiacov. Z dvanástich ideme na šesť, zo šiestich pôjdeme ďalej. A ja si myslím, že dokonca aj tá predstava, o ktorej hovorí Martin Chren, aby to bolo tak ako v Sociálnej poisťovni, je správny postup a že sa dostaneme aj k tejto téme. Všeobecne k pozmeňovákom ešte, dámy a páni. Viete veľmi dobre, ixkrát sme to dokázali a osobitne aj rezort financií dokázal to, že vie pracovať, vie sa dokonca pozitívne postaviť aj k pozmeňovacím návrhom opozície. Tá minulosť je za nami, z toho, že sme si tu proste neschvaľovali a kritizovali všetko len a priori preto, že jeden je z jednej strany a druhý z druhej. Je to za nami. A nepodsúvajte mi teraz to, že teraz budem odmietať tieto pozmeňovacie návrhy preto, že je to z vašej dielne. Ak máte naozaj záujem, aby niečo prešlo, v tomto tento zákon je už štyri mesiace na trhu, ako bol, naozaj išiel riadnym pripomienkovacím konaním tých oblastí, ku ktorým sa vyjadrujete teraz, a mali ste možnosť proste prísť s touto témou, aby sme ju mohli vážne posúdiť. Takže trošku vás, samozrejme, podozrievam aj z toho, že trochu politickej hry, trochu divadla tu je, ale nanášate reálne témy. Nanášate reálne témy, ktoré majú zmysel aj pre život podnikateľov, aj pre fungovanie finančnej správy. A ja sa nebudem prihovárať za trvalú presilovku medzi finančnou správou a podnikateľmi. Určite nie. Ale nechcite odo mňa, aby som za pár hodín, za 24 hodín, náhodou tu bolo 24 hodín, aby som sa vyjadril k veciam, ktoré majú vážne dopady na informačné systémy, na fungovanie ľudí, s tým, že sa niečo zmení v zákone, a tak to má byť inak. Takže platí, ak sú to nápady, a ja sa aj k pozmeňovaciemu návrhu Martina Chrena, pána Mihála alebo pána Kollára vrátim, aj keby sme s tým prišli my, vám to vždycky priznám, že s týmito nápadmi ste prišli vy, alebo si tu môžme zahrať ešte aj hru na pozmeňovacie návrhy. Mihál: pokuty. No, nemôžem to akceptovať v tomto momente z jedného jediného dôvodu. Pán poslanec Mihál je obrovský kritik kontrolného výkazu a naozaj potom by mohol, keby sme prijali jeho, z istého pohľadu aj perfídny návrh, tak by potom naozaj mohol povedať, že kontrolný výkaz je proste, je zbytočný. Pretože, dámy a páni, ak nebudeme odpudzovať vysokou pokutou falšovanie, lebo to sa dá, viete, úmysel od toho, že niečo neúmyselné oddeliť, je veľký problém. Celé trestné právo sa zaoberá úmyselnou vraždou a neúmyselnou vraždou a mnohými ďalšími trestnými činmi. Oddeliť chybu od úmyslu je obrovský problém. Ak umožníme vagabundom, a verte mi, že za najväčšími daňovými únikmi sú vagabundi, sú to proste naozaj kriminálne činy, kriminálne skupiny veľmi sofistikované, často biele goliere pretŕčajúce sa aj na verejnosti, ak im umožníme, aby vypĺňali a mýlili sa pri kontrolných výkazoch, tak ten nástroj je nám zbytočný. A sám pán poslanec Mihál potvrdil, že ešte nebola udelená žiadna pokuta, a 10-tisícová pokuta, za chybu, za chybu v čísle alebo chybu v IČO alebo v DIČO. Takže má to odstrašujúci vplyv. Ja proste takisto nevylučujem, že z hľadiska pokút môžme urobiť nejakú zmenu, ale po nejakom krátkom čase máme, kontrolný výkaz máme na trhu de facto 3-4 mesiace. A opakujem, ak nájdete prípad, že daňový úradník hocikde na Slovensku dal 5-, 7-tisícovú pokutu za nejakú hlúposť, tak to proste príďte povedať a ten daňovník sa, samozrejme, môže aj odvolať a my môžme tú pokutu v odvolacom konaní zmäkčiť. Ale niekto tu počuje trávu rásť, resp. má možno zo svojej skúsenosti v arogantnej Sociálnej poisťovni, ktorú riadil pán poslanec Mihál, má skúsenosti, že sa Sociálna poisťovňa správa k svojim klientom tak, ako sa správa, no tak ja tu vravím, že ak sa niekto nájde, kto bude pokutovať za hlúposť desiatimi tisícmi, tak si to s ním, s nimi, samozrejme, vybavíme. Mihál hovorí o nočnej more účtovníkov pri vypĺňaní. No tak, kontrolný výkaz má byť nočnou morou pre všetkých tých, ktorí podvádzajú na dani z pridanej hodnoty, ale nemôžme z neho urobiť teraz bezzubý nástroj, bezzubý administratívny moloch na to, aby sme sa tu tvárili, že niečo, niečo robíme. Za tým je naozaj bezprecedentná doktrinálna politika štátu, dúfam a pevne verím, že v nej bude pokračovať každá ďalšia vláda. Pán poslanec Kollár, dve veľmi vážne témy: doba kontroly a úročenie zadržaných nadmerných odpočtov. Súhlasím s tým, že európsky trend sa začína hýbať tým smerom, že budeme musieť nejakým spôsobom úročiť nejaký typ vratky, ktorá je, ktorá bude zadržaná. Takisto vám v tomto momente dávam právo ma s touto témou konfrontovať celý zvyšok tohto roku a nájdeme odpoveď na túto tému. S dobou kontroly – zo skrátenia kontroly – ale nemôžem súhlasiť, pretože sa naozaj nachádzame niekde uprostred vojny o každé jedno euro na dani z pridanej hodnoty. A u tých najväčších podvodníkov, no, proste ak to zamotáte cez 5-6 krajín, faktúru, cez ostrovy Tobago a Bhután, tak z tohto pohľadu my tie lehoty proste nie sme schopní stíhať. Nehovoriac o tom, že daňovník, ktorý má za lubom daňový podvod, no vie predlžovať to konanie, vie neposkytovať súčinnosť ako takú. Ale opakujem, v kombinácii s úročením toto dostáva nejaký jasnejší zmysel, to znamená, aby tam nebola lehota, aby tam bolo úročenie zadržaných prostriedkov. Čiže k tejto téme sa vrátime. Ale ja, pán poslanec Kollár, musím sa vrátiť k inej veci. Vy ste tu používali jednu veľmi závažnú vec. Nie vec, vy ste povedali obvinenie. Vy ste povedali, že máte indície, že na daňových úradoch pracujú ľudia, ktorí si pýtajú všimné za to, že sa vyplácajú nadmerné odpočty. Bez toho, aby som bol naivný, aby som si myslel, že tento štát je slnečným štátom, a bez toho, aby som mal presvedčenie o tom, že všetci ľudia sú čistí a že sú čistí na finančnej správe, vás vyzývam, verejne vás vyzývam, že ak takéto indície vy alebo pán Mičovský, ktorý sa tu tiež k tomu vyjadroval, máte, tak by ste mali ešte dnes popoludní navštíviť políciu alebo prokuratúru a s tými informáciami sa podeliť, aby ste nám pomohli takýchto ľudí nájsť. Lebo všetko iné je len potom to, čomu sa hovorí trávenie, otrávenie studne. Pán poslanec, musíte si uvedomiť, že dva roky dávame veľkú energiu na to, aby sme zmenili prístup štátu a prístup daňovníkov a prístup verejnosti k plateniu dane ako takej. Ja si nemôžem dovoliť proste nevšimnúť takýto výrok, vediac, samozrejme, že na finančnej správe pracuje 9-tisíc ľudí, ktorých sme zdedili, tam nie je nových 9-tisíc pracovníkov, ktorí nastúpili so straníckymi knižkami SMER v roku 2012. Vy veľmi dobre viete, že prvýkrát v histórii tejto krajiny sme začali pracovať s odpolitizovaním systému, že tam nenájdete priameho nominanta vládnej strany. Ale je aj pravdou, že sme zdedili finančnú správu v rozvalinách, že to bolo jedno spálenisko na jar v roku 2012 a doteraz sú tam proste ľudia, ktorí z hľadiska zákona o štátnej správe sú na funkciách vedúcich odborov a my s nimi môžme narábať len v rámci zákona o štátnej službe. Nehovoriac o tom, že zo smiešnej civilnej inšpekcie, ktorú sme tam zdedili, sme urobili 60-členný zbor, ktorý používa najmodernejšie spôsoby boja s vnútorným nepriateľom, ak to mám tak povedať, to, čo povedať môžem. A to, že tu prípady sú a že sú braní do väzby pracovníci daňovej správy za napomáhanie daňovým únikom, to je proste realita skoro každý mesiac. A ja som rád, že sa to zverejňuje, ja som rád, že sa tu proste prestalo tutlať, že na finančnej správe sa nič nedeje. Jasné, že deje, a jasné, že by nemohla byť tá daňová, tá medzera výberu DPH tak veľká, keby nebol vnútorný nepriateľ vo vnútri. Takže ja len opakujem, buďme opatrní s tým, aby sme pred verejnosťou neznižovali vážnosť inštitúcie, keď dva roky spolu, lebo ste boli osobne pri tom na strane, myslím si, že na tej správnej strane, keď ste pomenovali v roku 2012 ten fatálny kolaps, ktorý na finančnej správe vznikol v roku 2012, aby sme proste neškodili vlastnému dieťaťu. A ja viem, že je to komplikované, že je zložité na jednej strane proste bojovať za čistotu, za čistý štít inštitúcie, ktorá je smrteľne dôležitá pre ten štát, pretože to je kľúčová pokladnička štátu. Nikto iný nezbiera viac peňazí do príjmov štátneho rozpočtu ako finančná správa a hneď druhá v poradí Sociálna poisťovňa. A tí ľudia pracujú s peniazmi a peniaze sú, pán Mikloško potvrdí, spojené s hriechom. Takže toľko moja verejná výzva. Teraz ešte k sadzbe dane z pridanej hodnoty, ale aj k ďalším návrhom. Alojz Hlina. Ja mám Lojza Hlinu rád, ja ho poznám 25 rokov, on ma takisto a už som všeličo od neho zažil. A zažil som aj ešte nezažité, teda som si zrealizoval nákup v potravinách tu v priamom prenose. (Zasmiatie sa v sále.) Alojz Hlina navrhuje zníženie sadzby na čerstvé potraviny a niektoré ďalšie druhy, povedzme mäsa, na 10 % a uvádza veľmi, veľmi jasné príklady toho, ako by napríklad takýto postup mohol pomôcť napríklad našim poľnohospodárom. To mi ešte až tak nevadí, ja tomu aj rozumiem. Čo mi vadí, že na jeho pozmeňovacom návrhu je podpísaný napríklad pán Július Brocka, tiež matador, 20 rokov, za všeličo hlasoval vo svojom živote. Pán Pavol Zajac je podpísaný, ale on za to nemôže, lebo tu nebol. (Reakcie z pléna.) Ale tu chcem jedného (rečník hľadá v pozmeňujúcom návrhu priezvisko poslanca), a to je vrchol, vrchol drzosti, Zsolt Simon. Zsolt Simon, priatelia! A tu sa ja zastavím. Pri Zsoltovi Simonovi sa ja zastavím. Anciáša ako jeho, akože. (Povedané pokojným hlasom.) Takže opýtajte sa, pán Alojz Hlina, Zsolta Simona, predstaviteľa všetkých maďarských a nemaďarských strán, v ktorých bol, za čo hlasoval v roku 2003 alebo 2004 pri daňovej reforme. Lebo však poďme naspäť. Aj ja si pamätám, ja už tiež mám dosť rokov, ja si pamätám, že daň z pridanej hodnoty bola oveľa menšia na potraviny, na rohlík. Bola 12 %, bola 10 %, bola proste „prokletě“ nízka. A potom niekto prišiel a doteraz žije z daňovej reformy z roku 2004, prišiel s rovnou daňou. No ale však si konečne povedzme, že čo bola cena za rovnú daň a čo to tá rovná daň bola? Bola daň z príjmu kedysi na právnické osoby, firmy platili 40-percentnú daň. Pred rovnou daňou platili 26, tuším, %. Fyzické osoby platili 40, 30 %, no a potom od 1. januára jedného roku všetci platili 19 %. Ale aj ten rohlík nemal dépeháčku 12-percentnú, nechytajte ma za čísla, lebo si toto presne nepamätám, ale mal odrazu 19, všetko malo 19-percentnú sadzbu. A pán Zsolt Simon, ako mnohí aj z nás, hej, odrazu ušetril na dani z príjmu. Jeho firmy ušetrili na dani z príjmu. On má veľa firiem, on má veľa pozemku a veľa majetku. Všetci ušetrili. Ja poznám ľudí, mená a priezviská, ktorí z roka na rok ušetrili na dani z príjmu milión korún. Viete čo to je? A odvtedy prešlo mnoho rokov. Každý rok milión korún, len milión korún; 8 miliónov korún možno, 9 miliónov korún ušetrili tí ľudia. Ako ich vrátili spoločnosti? Myslíte, že ich naozaj vrátili svojou spotrebou alebo vrátili ich tým, že ich dali, stali sa veľkými donormi? Nie. Ich deti študujú vo Veľkej Británii, v Amerike, sú to úspešní bohatí ľudia. Ja proste im nezávidím. Ale povedzme si pravdu. Zmyslom zavedenia rovnej dane bola zároveň tzv. fiškálna neutralita. To znie ako choroba, ale to je pravda. Fiškálna neutralita je čo? Že štát nestratil na príjmoch. Tak kto to zaplatil? Kto zaplatil ten milión tomu človeku, ktorého meno a priezvisko vám nepoviem, ale sú ich stovky, tisíce ľudí, ktorí platili menšie dane. Kto to zaplatil?! Zaplatili to tí, nad ktorými tu teraz plačete. Zaplatili to poľnohospodári tým, že nemali odrazu, sa nevedeli umiestniť na trhu so svojimi výrobkami, zaplatili to dôchodcovia, nad ktorými tu niektorí farizejsky nariekate, deti, všetci tí, ktorých sa všetci radi politici zastávame hlavne pred voľbami. Však to povedzme, tak to je. Tak to je! A tak je to dodnes. Odvtedy sa nastavil ten systém. Ale cesta naspäť je veľmi ťažká. Pretože každý vám povie, a tu zdravý rozum funguje, pri zvyšovaní DPH, pri zvyšovaní cien je zákonité, o chvíľu vám prečítam, je zákonité v nejakých percentách. Cesta naspäť je ťažká, skoro nemožná. Pretože väčšina cien je neregulovaných. A zostáva to vo vreckách obchodníkov. A tu dochádzame k tej základnej schizme. Tuto niekto hovorí, Kaník hovorí o dočasnom opatrení, dočasnom zvýšení DPH. To ako keby Ľudo Kaník chcel dočasne niekomu odseknúť nohu. To je tak, proste rovnako to asi tak funguje. Pozrite si prepisy mojich vystúpení ako opozičného poslanca pri návrhu, ktorý tu predkladal Ivan Mikloš v roku 2010. Jasne sme pomenovali, a v tomto som konzistentný, nechytíte ma za slovo, žiadna dočasnosť neexistuje, tie ceny neklesnú. Ten plán bol politický a bol jasný. Kedy malo klesnúť DPH? Keď klesne deficit pod 3 %. Kedy bol plánovaný, nadiktovaný z Európskej komisie? No zhodou okolností na rok 2013. Kedy mali byť parlamentné voľby v riadnom termíne, pokiaľ by to tu Sulík všetko nerozbil? Tento rok, teraz v júni. Kedy mal byť notifikovaný výsledok hospodárenia? V 2014. To znamená, dva mesiace pred parlamentnými voľbami v roku 2016 by slávna pravica mohla oznámiť, znížime daň z pridanej hodnoty na 19 %. Nechám si narásť bradu, tak ako Mihál, lebo to musel urobiť, ak by ste to niekedy urobili. (Prerušenie vystúpenia predsedajúcou.)